

**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**LĒMUMS**

|  |  |
| --- | --- |
| 2023. gada 27. jūlijā |  Nr.602 |
|  | (protokols Nr.8, 28.) |

**Par pilnvarojumu organizēt licencēto makšķerēšanu Vitrupes upes posmā Limbažu novada pašvaldībai piekritīgajā teritorijā**

Ziņo Dagnis Straubergs

Saskaņā ar Civillikumu Vitrupe ir pieskaitāma Latvijas privātajiem ūdeņiem, taču atbilstoši Zvejniecības likuma 10.panta pirmajai daļai, fiziskā persona, ievērojot makšķerēšanu un vēžošanu regulējošos noteikumus, ir tiesīga tai noteiktās makšķerēšanas vai vēžošanas tiesības izmantot visos Latvijas Republikas ūdeņos, ja tajos kāds no minētajiem zivju vai vēžu ieguves veidiem nav aizliegts, izņemot ezerus, kuri ir privātā īpašumā un kuros zvejas tiesības nepieder valstij. Vitrupē, kurā makšķerēšana ir atļauta, jebkura fiziska persona var izmantot makšķerēšanas tiesības.

Limbažu novada pašvaldībai Vitrupes upes krastā ir piekrītošs nekustamais īpašums “Griezes”, Salacgrīvas pagastā, Limbažu novadā, kadastra Nr. 6672 011 0050, 0,96 ha platībā (turpmāk Limbažu novada pašvaldībai piederošais Vitrupes upes posms).

Atbilstoši Zvejniecības likuma 10.panta ceturtajai daļai - gadījumā, ja makšķerēšanai, vēžošanai konkrētos ūdeņos vai to daļā attiecībā uz vērtīgu zivju un vēžu sugām pastāvīgi vai uz laiku tiek noteikts ieguves apjoma vai ieguves rīku limits vai zivju un vēžu ieguves kārtība, kas atšķiras no makšķerēšanas, vēžošanas noteikumos paredzētās kārtības, makšķerēšanas, vēžošanas tiesības tajos var izmantot tikai ar īpašām atļaujām (licencēm), ievērojot konkrētajai ūdenstilpei saskaņā ar normatīvajiem aktiem par licencēto makšķerēšanu un licencēto vēžošanu izstrādātā licencētās makšķerēšanas un vēžošanas nolikuma noteikumus.

Ministru kabineta 2015.gada 22.decembra noteikumos Nr.799 “Licencētās makšķerēšanas, vēžošanas un zemūdens medību kārtība” noteikta kārtība, kādā pašvaldības administratīvajā teritorijā organizējama licencētā makšķerēšana, vēžošana un zemūdens medības, kā arī noteikts tā ieviešanas pamatojums. Iepriekš minēto Ministru kabineta noteikumu 3.punkts nosaka, ka licencēto makšķerēšanu, vēžošanu vai zemūdens medības privātos ūdeņos, kuros zvejas tiesības nepieder valstij, organizē privāto ūdeņu īpašnieks vai tā pilnvarota persona (turpmāk tekstā – *Organizētājs*). Atbilstoši Ministru kabineta 2015.gada 22.decembra noteikumu Nr.799 “Licencētās makšķerēšanas, vēžošanas un zemūdens medību kārtība” 7., 8.punkta prasībām *Organizētājs*, ievērojot iepriekš minēto noteikumu 7.punktu un IV. nodaļu, izstrādā attiecīgo ūdeņu licencētās makšķerēšanas, vēžošanas vai zemūdens medību nolikumu.

Zvejniecības likuma 10.panta piektā daļa nosaka, ka pašvaldība izdod saistošos noteikumus par licencēto makšķerēšanu, licencēto vēžošanu vai licencētajām zemūdens medībām tās administratīvajā teritorijā esošajos ūdeņos, ja saskaņā ar normatīvajiem aktiem par licencēto makšķerēšanu, licencēto vēžošanu un licencētajām zemūdens medībām šajos ūdeņos paredzēta makšķerēšanas, vēžošanas vai zemūdens medību tiesību izmantošana ar īpašām atļaujām (licencēm).

Lai veicinātu Vitrupes zivju resursu saglabāšanu un pavairošanu, nodrošinātu Vitrupes ilgtspējīgu teritorijas attīstību un vides kvalitāti uzlabojošu apsaimniekošanu, Vitrupes sakopšanu un upes pārveidošanu par licencētās vēžošanas un makšķerēšanas upi, zivju resursu pārvaldīšanas funkcijas izpildē ir lietderīgi iesaistīt sabiedrības pārstāvjus un pilnvarot privātpersonu organizēt licencēto makšķerēšanu Limbažu novada pašvaldībai piederošajā Vitrupes upes posmā un uzdot pilnvarotajai personai izstrādāt nolikumu atbilstoši Ministru kabineta 2015.gada 22.decembra noteikumu Nr.799 “[Licencētās makšķerēšanas, vēžošanas un zemūdens medību kārtība](http://www.likumi.lv/doc.php?id=80157)” prasībām, lai izdotu saistošos noteikumus par licencēto makšķerēšanu iepriekš minētajā Vitrupes upes posmā.

Limbažu novada pašvaldībā ir saņemti divi pieteikumi organizēt licencēto makšķerēšanu un vēžošanu Limbažu novada pašvaldībai piederošajā Vitrupes upes posmā. Lai noteiktu piemērotāko pretendentu licencētās makšķerēšanas un vēžošanas organizēšanas tiesību nodošanai, ir lietderīgi organizēt konkursu.

Ņemot vērā iepriekš minēto un pamatojoties uz Pašvaldību likuma 10. panta pirmās daļas 21. punktu, Zvejniecības likuma 5. panta ceturto daļu, 10. panta ceturto daļu, 15. panta trešo daļu, Ministru kabineta 2015. gada 22. decembra noteikumu Nr. 799 “Licencētās makšķerēšanas, vēžošanas un zemūdens medību kārtība” 3. punktu, **atklāti balsojot: PAR** – 12 deputāti (Jānis Bakmanis, Māris Beļaunieks, Andris Garklāvs, Dāvis Melnalksnis, Arvīds Ozols, Rūdolfs Pelēkais, Jānis Remess, Ziedonis Rubezis, Dagnis Straubergs, Regīna Tamane, Edmunds Zeidmanis, Didzis Zemmers), **PRET –** nav, **ATTURAS –** nav, Limbažu novada dome **NOLEMJ:**

1. Rīkot konkursu licencētās makšķerēšanas un vēžošanas organizēšanas tiesību nodošanai par Limbažu novada pašvaldībai piekrītošo nekustamo īpašumu “Griezes”, Salacgrīvas pagastā, Limbažu novadā, kadastra Nr. 6672 011 0050, 0,96 ha platībā, kas atrodas Vitrupes upes krastā (Limbažu novada pašvaldībai piederošajā Vitrupes posmā) atbilstoši Ministru kabineta 2015.gada 22.decembra noteikumu Nr.799 “Licencētās makšķerēšanas, vēžošanas un zemūdens medību kārtība” 3.punkta nosacījumiem.
2. Apstiprināt konkursa nolikumu pilnvarojuma līguma slēgšanai par pilnvarojumu organizēt licencēto makšķerēšanu un vēžošanu Limbažu novada pašvaldībai piederošajā Vitrupes posmā (pielikums Nr.1).
3. Apstiprināt šī lēmuma 1.punktā minēto pilnvarojuma līguma projektu (saskaņā ar pielikumu Nr.2) un noteikt par līguma izpildes kontroli un konkursa norises organizēšanu atbildīgo personu - Limbažu novada pašvaldības aģentūras “LAUTA” Limbažu novada publisko ūdeņu apsaimniekošanas nodaļas ALDA vadītāju Jāni Remesu.
4. Uzdot Limbažu novada pašvaldības izpilddirektoram ar rīkojumu apstiprināt konkursa komisiju trīs locekļu sastāvā.
5. Limbažu novada pašvaldības Sabiedrisko attiecību nodaļai paziņojumu par konkursa rīkošanu licencētās makšķerēšanas un vēžošanas Limbažu novada pašvaldībai piederošajā Vitrupes posmā organizēšanai publicēt Limbažu novada pašvaldības mājaslapā internetā septiņu darba dienu laikā no šī lēmuma spēkā stāšanās dienas.

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU